**Ca grăuntele de pâine ce s-a copt și-a nemurit**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stau privind cerul ce-absoarbe nori titanici, călători...

Zori fierbinți întind lumina, săgetând roșii cocori!

Câmpul mi-a rămas același, respirând prin maci și grâu;

Mănăstirea-și curge toaca încrețind apa-n pârâu;

Primăvara mlădioasă mă pictează-n albe flori,

iar fânețe nălucinde îmi trezesc ochi cântători;

Dimineața bob de rouă îmi așterne pe pământ,

inorogi - plutinde coame - zboară pe aripi de vânt;

Păsări magice îmbracă straie scumpe de-mpărat

prin poienile-nflorite, unde frunze moi se zbat;

Pietre mari și rotunjite scaldă timpul prin torent,

lostrițe pândesc scânteia prin tumultul transparent;

Umbre calde și-arămite mă adorm sub stejăriș

- ciute mici, catifelate, trecând gânduri pe furiș;

Soarele-și ascunde jarul peste-un deal de asfințit,

ca grăuntele de pâine ce s-a copt și-a nemurit!